钦定古今图书集成/明伦汇编/宫闱典/第114卷 > 窦威
## 钦定古今图书集成/明伦汇编/宫闱典/第114卷 > 窦威

按《唐书》本传，“威字文蔚，岐州平陆人。父炽，在周为上
柱国人，隋为太傅，太穆皇后其从兄弟女也。威沈邃
有器局，贯览群言，家世贵，子弟皆喜武力，独威尚文，
诸兄诋为书痴。内史令李德林举秀异，授秘书郎。当
迁不肯调者十年，故其学益博，而诸兄以军功位通
显矣。薄威职闲冗，更谓曰：‘昔仲尼积学成圣，犹栖迟
不偶，汝尚何求耶’？”威笑不答。蜀王秀辟为记室，威以
秀多不法，谢疾去。秀废，府属皆得罪，威独免。大业中，
累迁内史舍人，数谏忤旨，转考功郎中。后坐事免。高
祖入关，召补大丞相府司录参军。方天下乱，礼典湮
缺，威多识朝廷故事，乃裁定制度。帝语裴寂曰：“威，今
之叔孙通也。”武德元年，授内史令。每论政事得失，必
陈古为喻，帝益亲瞩。尝引入卧内，谓曰：“昔周有八柱
国，吾与公家是也。今我为天子，而公为内史令，事固
有不等耶？”威惧，顿首谢曰：“臣家在汉，再为外戚，至元
魏，有三皇后。今陛下龙兴，臣复以姻戚进，夙夜惧不
克任。”帝笑曰：“公以三后族夸我耶？关东人与崔、卢婚
者，犹自矜大。公世为帝戚，不亦贵乎！”后寝疾，帝临问
及卒，哭之恸，赠同州刺史，追封延安郡公，谥曰靖。威
俭素，家不树产，比丧无馀赀，遗令薄葬，诏皇太子百
官临送。